**SZOVA Szombathelyi Vagyonhasznosító és**

**Városgazdálkodási ZRt.**

9700 Szombathely, Welther K. u. 4.

Nyilvántartó szerv: Szombathelyi Törvényszék Cégbírósága

Cégjegyzékszám: Cg.18-10-100680

Telefon:(94) 314-040, Fax: (94) 314-743

E-mail: titkarsag@szova.hu

Internet: www.szova.hu

**Előterjesztés**

Szombathely Megyei Jogú Város Közgyűlésének

2017. április 27-i ülésére

**Javaslat a SZOVA Zrt. 2016. évi beszámolójának elfogadására**

Tisztelt Közgyűlés!

A SZOVA Zrt. 2016-ban 3.231.777 ezer forint árbevétel mellett 127.605 ezer forint üzemi és 61.514 ezer forint adózás utáni nyereséget ért el. Üzemi eredményünk az előző évhez viszonyítva kis mértékben csökkent, a csökkenés azonban lényegesen kisebb, mint amivel üzleti tervünk összeállításakor számoltunk.

A tervezettnél 50 millió forinttal jobb eredmény elsősorban annak köszönhető, hogy a hulladékgazdálkodás bevétele magasabb volt a tervezettnél. Költségeink összességében a tervezettnek megfelelően alakultak, azonban a munkaerőhiány miatt a korábban saját dolgozóink által ellátott feladatok egy részét külső szolgáltatóktól kellett igénybe vennünk, emiatt az anyagköltségek csökkentek, az igénybe vett szolgáltatások értéke pedig növekedett. 10 millió forintos megtakarítást eredményezett, hogy az olajárak csökkenése miatt az üzemanyagok átlagos beszerzési ára mind az előző évinél, mind a tervezettnél lényegesen alacsonyabb volt.

Személyi jellegű ráfordításaink összege 1.059.255 ezer forint volt, ezen belül a bérköltség 756.891 ezer forintot tett ki. 2016. január 1-től 3,5%-os béremelést hajtottunk végre – ez 28 millió forint többletköltséget okozott. A béremelés ellenére munkaerő-piaci helyzetünk tovább romlott, szakmunkások és segédmunkások tekintetében folyamatosan munkaerőhiánnyal küzdünk, de az adminisztratív munkakörökben is megnőtt a fluktuáció.

Pénzügyi eredményünk 63.949 ezer forint veszteség volt. Ez a devizakötvény kamatveszteségéből adódik. A betéti kamatlábak gyakorlatilag nullára süllyedtek, így kamatbevételünk minimális volt, a devizakötvény után pedig 66.655 ezer forintot kamatot fizettünk. 2016-ban a kötvény átértékeléséből eredő árfolyam különbözet érdemben nem befolyásolta eredményünket.

Tevékenységenként vizsgálva az eredményt, az előző évekhez képest nem történt lényeges változás: a városgazdálkodási és városüzemeltetési szolgáltatásaink nyereségesek, az Aréna Savaria és a jóléti létesítmények – Tófürdő, Kalandváros, Műjégpálya – üzemeltetése veszteséges.

A hulladékgazdálkodás eredménye – a tevékenységet terhelő vállalati általános költségeket is figyelembe véve – nullszaldó volt. Csoportszinten, a SZOMHULL Nonprofit Kft-vel együtt vizsgálva azonban a tevékenység 160 millió forintos veszteséget okozott. Ennek az az oka, hogy a rezsicsökkentés utáni árak, majd 2016. április 1-től a Nemzeti Hulladékgazdálkodási Koordináló és Vagyonkezelő Zrt. által fizetett szolgáltatási díj nem nyújtanak fedezetet a tevékenységgel kapcsolatos költségekre. Jelezzük azonban azt is, hogy a hulladékgazdálkodást közel 200 millió forint összegű vállalati általános költség terheli, amelyet a tevékenység megszüntetése esetén megmaradó tevékenységeinkre kellene felosztani.

A stratégiai tervünkben bemutatott ingatlanfejlesztési projektek megvalósítása érdekében fontos lépéseket tettünk 2016-ban. A projektekben közreműködő hatóságokkal, a pályázati és állami támogatások elbírálását végző szervezetekkel való egyeztetések, a közbeszerzések előkészítése és lebonyolítása rendkívül időigényes folyamat.

A SZOVA Zrt. jövőjével kapcsolatos kockázatok kettősek. Alaptevékenységeink tekintetében a bevételeink harmadát adó hulladékgazdálkodási tevékenység jövője jelenleg rendkívül bizonytalan. Beszámolónk készítésének időpontjában fennáll az a veszély is, hogy teljesen kiszorulunk a piacról. Amennyiben sikerül megőriznünk pozíciónkat, akkor kulcskérdés, hogy milyen szolgáltatási díjat kapunk az NHKV Zrt-től. A helyzet tisztázása, megoldása érdekében több megbeszélést folytattunk az NHKV Zrt. vezetésével, ezek azonban egyelőre nem vezettek eredményre.

A másik kockázatot továbbra is a devizakötvény törlesztése jelenti – ez a kötelezettség átmenetileg felfüggesztésre került, legközelebb 2018. decemberében esedékes. A törlesztésből fakadó kockázat csökkentését célozzák stratégiai projektjeink.

Kérjük a tisztelt Közgyűlést, hogy a SZOVA Zrt. 2016. évi beszámolóját szíveskedjen megtárgyalni és jóváhagyni!

Szombathely, 2017. április 10.

Dr. Németh Gábor

 vezérigazgató

**Határozati javaslat**

**…/2017 (IV.27.) Kgy. sz. határozat**

Szombathely Megyei Jogú Város Önkormányzata megtárgyalta a SZOVA Zrt. 2016. évi gazdálkodásáról készült beszámolót, és az alábbi döntéseket hozta:

1. A Közgyűlés a beszámolót 13.088.053 ezer forint mérlegfőösszeggel, 3.231.777 ezer forint árbevétellel, 127.605 ezer forint üzemi nyereséggel és 61.514 ezer forint adózott nyereséggel jóváhagyja.
2. A Közgyűlés úgy határoz, hogy a társaság 2016. évi adózott eredménye az eredménytartalék javára kerüljön átvezetésre.
3. A Közgyűlés a társaság vezető tisztségviselőinek az Alapszabály X. fejezetében rögzítettek szerint a 2016. évi ügyvezetés megfelelőségét igazoló felmentvényt megadja.